Kuasa Mistik Antu Bunsu Petara (Dewa Dewi)
Tusun Ke-39 BEPELASARKApenemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’  dibagi ngagai  tiga raban iya nya: i. Kuasa mistik Petara (God, Almighty, Tuhan, Allah Taala)  ii. Kuasa mistik Antu (Dewa Dewi)  iii. Kuasa mistik Antu [Sitan, Jin, Iblis, Sihir, enggau ti bukai]. Sida tu seraban ari ‘supernatural being’ ti diau ba dunya ti enda ulih dipeda tauka digusung mensia dunya. Semina mensia ti bisi ngembuan kuasa mistik aja ulih datai ba dunya sida tu. Minggu tu aku mai pemacha meri komen pasal artikel ti ditulis bansa bukai tu. MAI PENGAGA [Kenu  penulis ukai Iban:Pengawa  Miring nya  ‘upacara persembahan @  doa’  ngagai   tuhan tauka  petara  merekat  minta diri  dilindung  ari mayuh macham penusah. Kelimpah ari nya Miring ulih mai pengaga, pemaik sereta harmoni dalam pengidup.  Miring dikereja  sebedau  aktiviti  berat  dipejalaika  tauka  sepengudah  ditinggang penusah ti  berat. Kelia menya  pengawa  Miring dipejalaika  bansa Iban  sebedau  nurun  Ngayau  tauka  berimba menua baru  tauka  maya  kitai Iban pindai ke rumah panjai baru.            Adat Miring bisi empat tikas iya nya tiga, lima, tujuh enggau sembilan.  Tiga dianggap tikas selama tauka  tikas baruh kena  kitai  Iban  nabar  mimpi jai tauka  maya bumai.  Tikas lima kena niri ke  rumah panjai baru.  Tikas tujuh kena  nirika pengawa ti lebih tinggi baka  nurun  pegi, nurun kereja. Tikas sembilan  kena  nurun Ngayau, beperang. Pengawa Miring nya diuluka ‘Tok Jampi”]  Isi artikel di atas nya bisi amat semina enda lenak lalu agi ngasuh kitai Iban saru penemu lebih-lebih agi nembiak ti rebak baru pasal leka jaku Tuhan tauka Petara. Pia mega leka jaku Tuhan tauka Petara nya ulih nyadi penyarut antara kitai Iban ti megai agama Kristian enggau kitai Iban ti megai agama Adat Iban. Awakka terang agi, reti agama Adat Iban tu iya nya  pengarap asal Iban ti  ngemunka pengawa Miring dalam semua pengawa sida. Pengawa Miring dalam jalai pengidup bansa Iban tu sama reti  enggau  pengawa Sembiang dalam jalai pengidup kitai Iban Kristian. Pengawa Miring nya ukai semina dikereja maya Gawai aja tang dikereja maya pengawa ti mit-mit ti disebut Bedara (pengawa Miring mit-mit) baka nurun ke sekula, nurun kereja, pengawa bekebun, bumai, enggau ti bukai. MINTA BEREKAT ARI ANTU BUNSU PETARA              Nitihka penemu agama Monotheisme, kitai Iban Kristian nyembah sereta sembiang minta berekat ari Petara (God Almighty) nengah Lord Jesus Christ. Nitihka penemu agama Polytheisme kitai Iban ti megai agama Adat Iban Miring (Biau / Sampi) minta berekat ari Antu Bunsu Petara (Dewa Dewi) ti minta pemendar ari Petara (God Almighty) dulu sebedau sida tu bekaul enggau mensia dunya. Kebuah pia, semua agama tauka  pengarap  bisi nyebut semina  SATU aja ‘supernatural being’ ti lebih bekuasa ari semua sida ti bukai. Nama satu ‘supernatural being’ bebida nitihka agama, daya idup sereta bansa di dunya tu. Sekeda mensia tauka raban bansa charut enggau pangandiri laban berebut-rebut madahka diri, semina agama sereta bansa sida aja ti nyembah Petara (Tuhan) ‘supernatural being’ ti SIKU nya. ANANG PABU PENEMU AGAMA Penyarut tu suah nyadi lebih-lebih agi ba seraban bansa ti enda mansik sereta meretika agama bansa bukai.  Penemu agama ti pabu baka nya tau ngujungka sida udu mejah agama bansa bukai. Nya alai, segaut sereta ngemandaika diri meri komen sereta bejai agama orang bukai sebedau nuan empu mansik: sapa ‘supernatural being’ SIKU nya ke bendar. Penulis bansa bukai di atas nya tadi, nadai nyebut: sapa tuhan tauka petara ti disembah kitai Iban ti agi ngereja pengawa Miring nya? Kenu ku sida kitai Iban ti ngemunka pengawa Miring nyembah mayuh tuhan tauka petara. Pekara tu salah. Engka sida ninga leka sampi dalam biau kitai Iban maya Miring bisi nyebut nama-nama  sida tujuh iku sida Sengalang Burong, Orang Panggau Libau & Gelong.  Sida tu ukai Tuhan tauka Petara (God Almighty) tang raban Antu Bunsu Petara (Dewa Dewi) ti sama tikas enggau Dewa Dewi bansa bukai baka Hindu, China, Greek, enggau ti bukai. Sida nya mega ukai raban Antu:Sitan, Jin, Iblis. Nya alai, kitai Iban ti agi megai pengawa Miring nya ukai mega nyembah raban kuasa mistik Antu. Kala mega dalam leka timang tauka pelian Lemambang tauka Manang ngangauka Orang Panggau & Gelong mai  sebansa Antu baka Bunsu Ikan, Bunsu Burung, Bunsu Jelu nitihka peminta orang ti empu Gawai.  Nya alai kitai Iban ti agi megai agama adat sereta pengawa Miring patut belajar ari tauka nanya Lemambang tauka Manang. Kebuah pia enti salah atur pengawa Miring tu tau telekambang ari tuju ti manah lalu tau pulai ke penyai enti raban Antu masuk champur tauka ngembi peluang nesatka mensia. Ambi ke chunto, tempat endur engkah piring patut menyana sereta enda sebarang alai. Enti sebarang alai, engka raban Antu tau ngambi peluang masuk champur? Pia mega orang ti diasuh bebiau lalu besampi ngangauka pengabang mistik mega enda tau sebarang orang, enggai ke iya salah kangau pengabang ti diasuh datai lalu mantu orang ti empu Gawai tauka Bedara nya.            Dalam jalai idup bansa bukai, sida mega bisi Antu Bunsu Petara (Dewa Dewi)@ ‘supernatural being’ kediri empu. Ambi ke chunto di menua Malaysia bansa Hindu, China, Bidayuh, enggau ti bukai. Perengka piring sidanitihka bansa pemakai dalam daya idup sida empu.            Minggu nyin ila aku deka  mai pemacha  mansik pekara ti bukai pasal pengawa Miring kitai Iban.  Pia mega, tuju aku mansik kuasa tiga kuasa mistik tu mega ukai tuju deka ngelaku: aku semina   bebagi penemu enggau pemacha lebih-lebih agi bansa kitai  Iban ambika kita bisi penemu dalam tiga kuasa mistik tu. Ni bagi ti dipechaya sereta diguna kita dalam jalai pengidup kita, nya pilih sereta bepanggai ba ati kita empu: nadai ulih pejal. 
See author's posts
